**DOM ZDRAVLJA KARLOVAC**

**UPRAVNO VIJEĆE**

**Z A P I S N I K**

**sa 22. sjednice Upravnog vijeća**

**Doma zdravlja Karlovac, održane dana**

**dana 30. kolovoza 2023. godine**

**Karlovac, kolovoz 2023.**

**DOM ZDRAVLJA KARLOVAC**

**KARLOVAC**

**Dr. Vladka Mačeka 48**

**UPRAVNO VIJEĆE**

**Broj: 12-1267/2-23**

**Karlovac, 30. kolovoz 2023. godine**

**Z A P I S N I K**

sa **22. sjednice** Upravnog vijeća Doma zdravlja Karlovac održane dana 30. kolovoza 2023. godine s početkom u 14,00 sati.

Poziv s materijalima za 22. sjednicu Upravnog vijeća Doma zdravlja Karlovac dostavljen je članovima Upravnog vijeća dana 24. kolovoza 2023. godine putem dostavljača (Dostavnica Broj: 12-594/23).

NAZOČNI: Oliver Budimir, mag. ing. sec., zamjenik predsjednika, Ivana Mehle, dipl. učitelj, član, Sanja Brleković, dr. med. spec., član, Domagoj Modrušan, dr. med. dent., član.

NISU NAZOČNI: Dražen Tufeković, dr. med., spec. opće kirurgije, subspecijalist abdominalne kirurgije, predsjednik

OSTALI NAZOČNI: Tatjana Šterk-Tudić, mag. oec., ravnateljica, Andreja Jurković, dipl. iur., voditeljica Odjela za pravno kadrovske i opće poslove, Maja Pavletić, struč. spec. posl. upravljanja, voditeljica Odsjeka za računovodstvo.

Zamjenik predsjednika Upravnog vijeća Oliver Budimir, mag. ing. sec., pozdravlja sve nazočne, konstatira kvorum te na prijedlog ravnateljice predlaže dopunu Dnevnog reda s točkom 3. Donošenje prijedloga II. Izmjena i dopuna Financijskog plana Doma zdravlja Karlovac slijedom čega točke 3., 4., 5., 6. i 7. postaju točke 4.,5.,6.,7. i 8. Dnevnog reda.

Stoga zamjenik predsjednika Upravnog vijeća Oliver Budimir, mag. ing. sec., predlaže sljedeći

D N E V N I R E D

1. Usvajanje Zapisnika s 21. sjednice Upravnog vijeća Doma zdravlja Karlovac
2. Usvajanje Izvješća o financijskom poslovanju Doma zdravlja Karlovac za mjesec srpanj 2023. godine
3. Donošenje prijedloga II. Izmjena i dopuna Financijskog plana Doma zdravlja Karlovac
4. Donošenje Odluke o prijedlogu donošenja Odluke o izmjenama i dopunama Odluke o broju ordinacija koje će djelatnost obavljati u okviru domova zdravlja kojima je osnivač Karlovačka županija (Glasnik Karlovačke županije, broj 26a/19)
5. Donošenje Odluke o zakupu poslovnog prostora Doma zdravlja Karlovac
6. Donošenje Odluke o suglasnosti ravnateljici Doma zdravlja Karlovac za isplatu razlike iznosa plaće radnicima Doma zdravlja Karlovac
7. Donošenje Odluke o prihvatu donacije
8. Različito.

Predloženi Dnevni red je jednoglasno s četiri glasa ZA usvojen.

**Točka 1.**

Zapisnik sa 21. sjednice Upravnog vijeća dostavljen je u prilogu Poziva za 22. sjednicu Upravnog vijeća. Zamjenik predsjednika Upravnog vijeća otvara raspravu.

Kako rasprave nije bilo, Upravno vijeće je temeljem članka 22. Poslovnika o radu Upravnog vijeća jednoglasno s četiri glasa ZA donijelo sljedeću

O D L U K U

Članak 1.

Usvaja se Zapisnik sa 21. sjednice Upravnog vijeća Doma zdravlja Karlovac održane dana 31. srpnja 2023. godine.

Članak 2.

Ova Odluka stupa na snagu danom donošenja.

**Točka 2.**

Zamjenik predsjednika Upravnog vijeća Oliver Budimir, mag. ing. sec., poziva ravnateljicu Doma zdravlja da podnese Izvješće o financijskom poslovanju Doma zdravlja Karlovac za mjesec srpanj 2023. godine. Ravnateljica u bitnome prezentira predmetno Izvješće o financijskom poslovanju Doma zdravlja dostavljeno članovima Upravnog vijeća. Ravnateljica ističe da su najveći prihodi ostvareni od Hrvatskog zavoda za zdravstveno osiguranje u iznosu od 307.442,00 eura, a ukupni prihodi u promatranom razdoblju iznosili su 341.156,00 eura. Ravnateljica ističe da su prihodi HZZO manji u odnosu na prethodno razdoblje jer nema Covid nagrade niti naknade za testiranja. Ravnateljica iznosi da je Vlada RH umanjila troškove grijanja i el. energije. Također ističe da je u srpnju isplaćen regres radnicima pa je manjak prihoda nastao uglavnom zbog isplate regresa i materijalnih prava radnika.

Zaključno ravnateljica iznosi da je u promatranom razdoblju poslovanje Doma zdravlja rezultiralo manjkom prihoda i primitaka u iznosu od 27.702,00 eura.

Zamjenik predsjednika Upravnog vijeća otvara raspravu, ali kako rasprave nije bilo, Upravno vijeće je temeljem čl. 19. Statuta jednoglasno s četiri glasa ZA donijelo sljedeću

O D L U K U

Članak 1.

Usvaja se Izvješće o financijskom poslovanju Doma zdravlja Karlovac za mjesec srpanj 2023. godine koje se nalazi u prilogu ove Odluke i čini njezin sastavni dio.

Članak 2.

Ova Odluka stupa na snagu danom donošenja.

**Točka 3.**

Zamjenik predsjednika Upravnog vijeća Oliver Budimir, mag. ing. sec., daje riječ ravnateljici Doma zdravlja da prezentira prijedlog II. Izmjena i dopuna Financijskog plana Doma zdravlja Karlovac za 2023. godinu. Ravnateljica poziva Voditeljicu Odsjeka za računovodstvo da ukratko prezentira predmetni prijedlog II. Izmjena i dopuna Financijskog plana.

Nakon izlaganja Voditeljice Odsjeka za računovodstvo zamjenik predsjednika Upravnog vijeća Oliver Budimir, mag. ing. sec., otvara raspravu, ali kako rasprave nije bilo, Upravno vijeće je temeljem čl. 19. Statuta jednoglasno s četiri glasa ZA donijelo sljedeću

O D L U K U

Članak 1.

Donosi se prijedlog II. Izmjena i dopuna Financijskog plana Doma zdravlja Karlovac za 2023. godinu s obrazloženjem, koji se nalazi u prilogu ove Odluke i čini njezin sastavni dio.

Članak 2.

Ova Odluka stupa na snagu danom donošenja.

**Točka 4.**

Zamjenik predsjednika Upravnog vijeća daje riječ ravnateljici Doma zdravlja koja iznosi da je Zakonom o izmjenama i dopunama Zakona o zdravstvenoj zaštiti koji je stupio na snagu 1. travnja 2023. godine izmijenjena odredba čl. 103. Zakona o zdravstvenoj zaštiti u kojoj je brisan postotak kojim je određeno da je Dom zdravlja obvezan uz odluku osnivača osigurati da u svakoj djelatnosti iz stavka 2. članka ima do 25 % ordinacija.

Stavkom 4. članka 103. Zakona o zdravstvenoj zaštiti utvrđeno je da je dom zdravlja obvezan osigurati potreban broj ordinacija za obavljanje svake pojedine djelatnosti iz st. 2. članka 103. sukladno odluci osnivača. Stoga se Karlovačkoj županiji predlaže donijeti predmetnu Odluku.

Zamjenik predsjednika Upravno vijeća otvara raspravu.

Kako rasprave nije bilo, Upravno vijeće je na temelju na temelju članka 103. Zakona o zdravstvenoj zaštiti (NN br. 100/18, 125/19 i 147/20, [119/22](https://www.zakon.hr/cms.htm?id=54058), [156/22](https://www.zakon.hr/cms.htm?id=55165) i [33/23](https://www.zakon.hr/cms.htm?id=56404)) i odredaba Odluke o broju ordinacija koje će djelatnost obavljati u okviru domova zdravlja kojima je osnivač Karlovačka županija (Glasnik Karlovačke županije, broj 26a/19) te članka 19. Statuta Doma zdravlja Karlovac jednoglasno s četiri glasa ZA donijelo sljedeću

O D L U K U

Članak 1.

Predlaže se osnivaču Doma zdravlja Karlovac - Karlovačkoj županiji donošenje Odluke o izmjenama i dopunama Odluke o broju ordinacija koje će djelatnost obavljati u okviru domova zdravlja kojima je osnivač Karlovačka županija (Glasnik Karlovačke županije, broj 26a/19) sukladno odredbama Zakona o zdravstvenoj zaštiti (NN [100/18](https://www.zakon.hr/cms.htm?id=42307), [125/19](https://www.zakon.hr/cms.htm?id=42305), [147/20](https://www.zakon.hr/cms.htm?id=46858), [119/22](https://www.zakon.hr/cms.htm?id=54058), [156/22](https://www.zakon.hr/cms.htm?id=55165) i [33/23](https://www.zakon.hr/cms.htm?id=56404)).

Članak 2.

Ova Odluka stupa na snagu danom donošenja.

**O b r a z l o ž e n j e**

Županijska skupština Karlovačke županije donijela je na temelju članka 103. st. 3. Zakona o zdravstvenoj zaštiti (NN br. 100/2018), Mreže javne zdravstvene službe (NN br. 10172012, 31/21013, 113/2015, 20/2018), Mreže ugovornih subjekata medicine rada (NN br. 55/11) i čl. 22. Statuta Karlovačke županije (Glasnik Karlovačke županije br. 14c/18) na 16. sjednici održanoj 7. lipnja 2019. Odluku o broju ordinacija koje će djelatnost obavljati u okviru domova zdravlja kojima je osnivač Karlovačka županija (Glasnik Karlovačke županije, broj 26a/19).

Člankom 34. Zakona o izmjenama i dopunama Zakona o zdravstvenoj zaštiti (NN br. 33/2023) koji je stupio na snagu 1. travnja 2023. godine izmijenjena je odredba čl. 103. Zakona o zdravstvenoj zaštiti te je, između ostalog, izmjenom stavka 3. navedenog članka brisan postotak kojim je određeno da je Dom zdravlja obvezan uz odluku osnivača osigurati da u svakoj djelatnosti iz stavka 2. članka ima do 25 % ordinacija.

Stavkom 4. članka 103. Zakona o zdravstvenoj zaštiti (NN br. 100/18, 125/19, 147/20,[119/22](https://www.zakon.hr/cms.htm?id=54058), [156/22](https://www.zakon.hr/cms.htm?id=55165) i [33/23](https://www.zakon.hr/cms.htm?id=56404)) utvrđeno je da je dom zdravlja obvezan osigurati potreban broj ordinacija za obavljanje svake pojedine djelatnosti iz st. 2. članka 103. sukladno odluci osnivača.

Slijedom navedenog odlučeno je kao u dispozitivu ove Odluke.

**Točka 5.**

Ravnateljica izvješćuje članove Upravnog vijeća da je 29. kolovoza 2023. godine Dom zdravlja zaprimio Zahtjev za opozivom Zahtjeva za zakup poslovnog prostora Ive Lauš Rudman, dr. med. dent., koji je predočen članovima Upravnog vijeća na sjednici.

Slijedom navedenog Upravno vijeće je na temelju članka 268. st. 4. Zakona o zdravstvenoj zaštiti (NN br. 100/18, 125/19 i 147/20,[119/22](https://www.zakon.hr/cms.htm?id=54058), [156/22](https://www.zakon.hr/cms.htm?id=55165) i [33/23](https://www.zakon.hr/cms.htm?id=56404)) i odredaba Odluke o broju ordinacija koje će djelatnost obavljati u okviru domova zdravlja kojima je osnivač Karlovačka županija (Glasnik Karlovačke županije, broj 26a/19) te članka 19. Statuta Doma zdravlja Karlovac, jednoglasno s četiri glasa ZA donijelo sljedeću

O D L U K U

Članak 1.

Prihvaća se Zahtjev za opozivom Zahtjeva za zakup poslovnog prostora Ive Lauš Rudman, dr. med. dent., iz Ozlja, Tomašnica 25, OIB 48149287750, od 29. kolovoza 2023. godine.

Članak 2.

Ova Odluka stupa na snagu danom donošenja.

**O b r a z l o ž e n j e**

Radnica Iva Lauš Rudman, dr. med. dent., podnijela je 3. kolovoza 2023. godine Upravnom vijeću temeljem članka 268. Zakona o zdravstvenoj zaštiti (NN br. 100/18, 125/19 i 147/20,[119/22](https://www.zakon.hr/cms.htm?id=54058), [156/22](https://www.zakon.hr/cms.htm?id=55165) i [33/23](https://www.zakon.hr/cms.htm?id=56404)) Zahtjev za donošenje Odluke o zakupu poslovnog prostora iz članka 1. ove Odluke, a radi obavljanja djelatnosti u privatnoj praksi u ordinaciji. 29. kolovoza 2023. godine Dom zdravlja Karlovac zaprimio je Zahtjev za opozivom Zahtjeva za zakup poslovnog prostora imenovane.

Slijedom navedenog odlučeno je kao u dispozitivu ove Odluke.

**Točka 6.**

Zamjenik predsjednika Upravnog vijeća daje riječ ravnateljici koja iznosi obrazloženje donošenja predmetne Odluke kao u materijalima dostavljenim uz Poziv za 22. sjednicu.

Ravnateljica ističe da je Upravno vijeće Doma zdravlja Karlovac na 20. sjednici donijelo Odluku o davanju suglasnosti ravnateljici Doma zdravlja Karlovac za pokretanje postupka obračuna i isplate razlike iznosa plaće radnicima Doma zdravlja Karlovac, slijedom čega je izvršen obračun razlike iznosa plaće radnicima trenutno zaposlenima u Domu zdravlja Karlovac s kojima će se nakon donošenja Odluke o suglasnosti ravnateljici Doma zdravlja Karlovac za isplatu razlike iznosa plaće radnicima Doma zdravlja Karlovac zaključiti Sporazumi o isplati razlike plaće te do 30. rujna 2023. godine izvršiti isplata istih bez zakonskih zateznih kamata. Obračun i isplata razlike iznosa plaće bivšim radnicima Doma zdravlja Karlovac se zbog opsežnosti pripremnih računovodstvenih radnji predlaže izvršiti do 30. studenog 2023. godine temeljem zaključenih Sporazuma o isplati razlike plaće sa svakim radnikom.

Zamjenik predsjednika Upravnog vijeća otvara raspravu, ali kako rasprave nije bilo, Upravno vijeće je temeljem čl. 19. Statuta Doma zdravlja Karlovac, jednoglasno s četiri glasa ZA donijelo sljedeću

O D L U K U

Članak 1.

Daje se suglasnost ravnateljici Doma zdravlja Karlovac za isplatu razlike plaće za 67 radnika trenutno zaposlenih u Domu zdravlja Karlovac kojima je u razdoblju od 1. svibnja 2018. godine do 31. svibnja 2023. godine temeljem ugovora o radu na određeno ili neodređeno vrijeme pogrešno u Centralnom obračunu plaća evidentirano 7 od 10 sati rada subotom u ukupnom iznosu od 23.497,01 € bruto.

Radi se o 7 sati rada subotom koji je obračunat kao redovna satnica, a potrebno ga je obračunati kao rad subotom uvećan za 25% što je propisano čl. 51. Kolektivnog ugovora za djelatnost zdravstva i zdravstvenog osiguranja (NN. br. 143/13 i 96/15), odnosno čl. 49. Kolektivnog ugovora za djelatnost zdravstva i zdravstvenog osiguranja (NN br. 29/18, 35/19, 78/19, 92/19, 56/20 i 3/23).

Članak 2.

Isplata iz članka 1. ove Odluke izvršit će se na temelju zaključenog Sporazuma o isplati razlike plaće sa svakim radnikom najkasnije do 30. rujna 2023. godine

Članak 3.

Ova Odluka stupa na snagu danom donošenja.

**Točka 7.**

Zamjenik predsjednika Upravnog vijeća daje riječ ravnateljici koja iznosi da je trgovačko društvo GEDEON RICHTER CROATIA d.o.o., dostavilo Domu zdravlja Karlovac Obrazac 3 od 24.8.2023. godine o donaciji koji je dostavljen članovima Upravnog vijeća uz Poziv za sjednicu. Donacijom se financira sudjelovanje zaposlenice Doma zdravlja Karlovac – Antonije Mihalić Paić, dr. med. spec. ginekologije i opstetricije, užem specijalistu fetalne medicine i opstetricije, na 14. Kongresu o ginekološkoj endokrinologiji, humanoj reprodukciji i menopauzi.  Vrijednost donacije obuhvaća pokriće troškova smještaja i kotizacije te iznosi 587,00 eura.

Zamjenik predsjednika Upravnog vijeća otvara raspravu, ali kako rasprave nije bilo, Upravno vijeće je temeljem čl. 19. Statuta Doma zdravlja Karlovac, jednoglasno s četiri glasa ZA donijelo sljedeću

O D L U K U

Članak 1.

Prihvaća se donacija trgovačkog društva GEDEON RICHTER CROATIA d.o.o., sa sjedištem u Zagrebu, Radnička cesta 80, OIB 94764814670, ukupne vrijednosti 587,00 eura, od čega 300,00 eura za kotizaciju te 287,00 eura za smještaj u hotelu, za sudjelovanje zaposlenice Doma zdravlja Karlovac – Antonije Mihalić Paić, dr. med. spec. ginekologije i opstetricije, užem specijalistu fetalne medicine i opstetricije, na 14. Kongresu o ginekološkoj endokrinologiji, humanoj reprodukciji i menopauzi, Hrvatskog društva za ginekološku endokrinologiju i humanu reprodukciju, koji će se održati u razdoblju od 14. do 16. rujna 2023. godine u AMADRIA PARK GRAND HOTELU 4 OPATIJSKA CVIJETA, kongresnom centru – Conference Park 25/7, Viktora Cara Emina 6., Opatija.

Članak 2.

Ova Odluka stupa na snagu danom donošenja.

**Točka 8.**

Pod točkom 8. Različito ravnateljica Doma zdravlja je izvijestila Upravno vijeće o održanom sastanku u Županiji vezano uz nedostatak liječnika obiteljske medicine u Domu zdravlja. Sastanku su nazočile zamjenica županice dr. sc. Vesna Hajsan Dolinar, pročelnica Upravnog odjela za društvene djelatnosti Grada Karlovca Draženka Sila-Ljubenko, prof. te pročelnica Upravnog odjela za hrvatske branitelje i zdravstvo dr. sc. Maja Vučinić-Knežević. Ravnateljica Doma zdravlja je upoznala nazočne sa odredbom Zakona o izmjenama i dopunama Zakona o zdravstvenoj zaštiti (N.N. 33/2023) odnosno člankom 2. u kojem je propisano da jedinica područne (regionalne) samouprave odnosno Grad Zagreb i jedinica lokalne samouprave mogu osigurati sredstva u svrhu poticanja zdravstvenih radnika za rad na svom području radi popunjavanja mreže javne zdravstven**e** službe. Ravnateljica je istaknula da je na spomenutom sastanku donesen zaključak da se osmisli kvalitetni način stimulacije i privlačenja liječnika za dolazak na rad u ordinacije obiteljske medicine na području Grada Karlovca bilo da se radi o značajnoj financijskoj stimulaciji, pronalasku i sufinanciranju najma stana, dodjeli službenog stana, dodjeli službenog vozila do ispunjavanja preduvjeta za ostale članove obitelji poput zapošljavanja supružnika, osiguravanja mjesta u vrtiću i drugih benefita ili slično, a u tome je potrebna sinergija lokalne i regionalne samouprave.

Članica Upravnog vijeća Sanja Brleković, dr. med. spec., iznosi da od Nove godine svaki liječnik obiteljske medicine radi dvije ordinacije.

Na upit članice Upravnog vijeća Ivane Mehle, dipl. učitelj, jesu li liječnici dužni raditi u ordinaciji u vrijeme kada ne obavljaju kućne posjete, članica Upravnog vijeća Sanja Brleković, dr. med. spec., odgovara potvrdno.

Na upit članice Upravnog vijeća Ivane Mehle, dipl. učitelj, na koji način je utvrđeno radno vrijeme i kontrola nad istim, Voditeljica odjela za pravno kadrovske i opće poslove odgovara da je radno vrijeme svih radnika Doma zdravlja kao i nadzor nad istim reguliran internim aktom Doma zdravlja odnosno Pravilnikom o početku, završetku i rasporedu radnog vremena koji je usklađen s Pravilnikom Ministarstva zdravstva.

Po iscrpljenom dnevnom redu, rad sjednice završio je 30.8.2023. g. u 15.15 sati.

Zapisnik sastavila:

v.r. Andreja Jurković, dipl. iur.

**ZAMJENIK PREDSJEDNIKA UPRAVNOG VIJEĆA**

**Oliver Budimir, mag. ing. sec.**